กสิกรคว้ารายใหญ่จ่อคิว4.8แสนล้าน
&#8220;กสิกรไทย&#8221; เผยไตรมาสแรกร่วมสนับสนุนการเงินรายใหญ่ 32 โครงการ โวมีในมืออีกเพียบทั้งควบรวมลงทุนยักษ์
21 ส.ค. 2554

“กสิกรไทย” เผยไตรมาสแรกร่วมสนับสนุนการเงินรายใหญ่ 32 โครงการ โวมีในมืออีกเพียบทั้งควบรวมลงทุนยักษ์ 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ธนาคารอยู่ระหว่างการเจรจาสนับสนุนสินเชื่อลูกค้ารายใหญ่อีก 104 โครงการ คิดเป็นมูลค่ากว่า 4.8 แสนล้านบาท 
หลังจากในช่วงไตรมาสแรก ของปีนี้ปล่อยสินเชื่อไปแล้ว 32 โครงการ คิดเป็นมูลค่ากว่า 1 แสน ล้านบาท
ส่งผลให้ฐานสินเชื่อธุรกิจขนาดใหญ่ขณะนี้เพิ่มขึ้นเป็น 3.3 แสนล้านบาท โดยคาดว่ายอดสินเชื่อรวมในปีนี้จะสามารถเติบโตได้สูง กว่าเป้าที่ 6% หรือ 3.5 แสนล้านบาท 
นายวศิน กล่าวว่า ในไตรมาส 2 คาดว่าธนาคารจะสามารถปิดการเจรจาและเซ็นสัญญาเพิ่มได้อีกหลายโครงการ เช่น โครงการโรงไฟฟ้าพลังงานลมที่เลื่อนการเจรจาออกมาจากไตรมาสแรก การเข้าไปเป็นที่ปรึกษาทางการเงินในการออกบอนด์มูลค่า 4,000 ล้านบาท ให้กับบริษัท โตโยต้า ลีสซิ่ง และโครงการก่อสร้างเขื่อนน้ำงึม 3 ในประเทศลาว ที่เป็นการปล่อยกู้ร่วมกับธนาคารอื่นๆ
นอกจากนี้ ธนาคารอยู่ระหว่างเจรจาให้การสนับสนุนทางการเงินประเภทควบรวมกิจการอยู่ 10 โครงการ โดยส่วนใหญ่อยู่ในกลุ่มธุรกิจพลังงานทางเลือก ซึ่งอยู่ในแผนธุรกิจของธนาคาร ที่จะมุ่งเน้นการขยายสินเชื่อในกลุ่มพลังงาน 
สำหรับโครงการก่อสร้างเขื่อนไซยะบุรี มูลค่า 8 หมื่นล้านบาทนั้น ขณะนี้ยังคงติดปัญหาด้านสิ่งแวดล้อมอยู่ ทำให้ยังไม่สามารถเซ็นสัญญาปล่อยกู้ได้ 
“รายได้หลักๆจะมาจากการปล่อยสินเชื่อในการลงทุนด้านโครงสร้างพื้นฐานต่างๆภายในประเทศ การทำดีลประเภทควบรวมและเข้าซื้อกิจการ ที่มีแนวโน้มจะเกิดมากขึ้นและรายได้จากค่าธรรมเนียมที่ตั้งเป้าไว้ที่ 3.2 พันล้านบาท” นายวศิน กล่าว
“ขณะนี้แนวโน้มการควบรวมกิจการของธุรกิจไทยเริ่มมีเพิ่มขึ้น จะเห็นได้จากตัวเลขการควบรวมกิจการของธุรกิจไทยที่มีมูลค่าเพิ่มขึ้นจาก 6.5 แสนล้านบาท ในช่วงต้นปี เป็น 9.4 แสนล้านบาท ในปัจจุบัน โดยอุตสาหกรรมที่มีแนวโน้มจะควบรวมกิจการสูง ได้แก่ กลุ่มประกันภัย โรงพยาบาล โรงแรม ภาคการเกษตร และขนส่ง” นายวศิน กล่าว
อย่างไรก็ตาม การเข้าไปสนับสนุนทางการเงินประเภทการควบรวมและเข้าซื้อกิจการนั้น ธนาคารจะต้องพิจารณารายละเอียด เช่น โครงสร้าง ฐานะทางการเงิน และวัฒนธรรมองค์กรของบริษัทอย่างรอบคอบ เนื่องจากเป็นธุรกิจที่มีความเสี่ยงสูงและมีหลายบริษัทที่เมื่อควบรวมแล้วล้มเหลวทางธุรกิจ ซึ่งในท้ายที่สุดอาจกลายเป็นหนี้เสียได้